Platsak ANC krabbel terug oor salarisse | Maroela Media
Platsak ANC krabbel terug oor salarisse
Die ANC het bevestig hy het Dinsdag 'n memorandum van gegriefde werkers oor hul diensvoorwaardes gekry.
Werkers by die regerende party het gedreig om landwyd te staak weens die party se versuim om hul salarisse betyds te betaal, 'n probleem wat nou reeds 'n paar jaar lank opduik.
Pule Mabe, ANC-woordvoerder, het vandag bevestig dat die werkers se uitstaande salarisse vir Mei betaal is.
"As 'n beweging erken ons dat die kwessies wat ons personeel geopper het – oor laat salarisbetalings, die voorsorgfonds, mediese fonds en ander diensvoorwaardes – geldig is en dat die beweging beter moet vaar om te verseker sy werkers word billik behandel," sê Mabe.
Die ANC pak die skuld vir sy "kontantvloeiprobleme" onder meer op die algemene ekonomiese situasie, die inwerkingstelling van die Wet op die Finansiering van Politieke Partye, asook 'n dringende behoefte om die ANC se operasionele en finansieringsmodelle te moderniseer.
"Die moeilike situasie wat die ANC en die ANC as 'n beweging die hoof moet bied, gaan sobere en daadwerklike optrede vereis. Ons is verbind daartoe om dit reguit en so gou moontlik te pak," sê Mabe.
Volgens hom het die ANC 'n plan om die uitstaande betalings wat nog aan voorsorgfondse en ander derde partye gedoen moet word, te bestuur.
Volgens die ANC sal werkers betaal word en "hoewel betalings dalk nie aan die einde van elke maand gedoen gaan word nie, sal daar 'n maandelikse betaling wees".
"Ons wil die versekering gee dat geen salarisse verminder gaan word nie. Indien daar afleggings gedoen moet word, sal dit ingevolge arbeidswetgewing en ná beraadslaging met personeelverteenwoordigers gedoen word."
Mabe sê die ANC doen tans 'n tweede oudit van die party se personeel en hy ontken dat daar enige sogenaamde spookwerkers op die stelsel bestaan.
Volgens Mabe het die ANC aangehou om die personeel van sekere ampsdraers te betaal, selfs nadat daardie ampsdraers se dienstermyn geëindig het, "omdat dit die regte ding was om te doen".
Sommige werkers met 'n lang dienstermyn agter die rug, en wat reeds afgetree het, het ook steeds 'n salaris ontvang – ook omdat dit volgens die ANC die regte ding was om te doen.
"Ons gaan dit hersien en verseker dat ons personeel het wat 'n volle dag se werk verrig."
Tariefverhogings in Vrystaat 'onrealisties'
'Bewyse' staaf besluit oor laerskole – minister
Blameer julle self vir die gemors, want plunder is bo aan julle lys! Die regte ding om te doen? Verstaan julle dit ooit? Nie 1 van julle verdien eers 'n kwart van julle salarisse nie patete!
Kan nie eers hulle eie ANC werkers betaal nie. Wat se kans die land?
Ek wil nie hardop uitbars van die lag nie…..hulle kan nie hulle eie werknemers bestuur nie,wat nog van SA.